Source: https://ekonomika.pravda.sk/krajina/clanok/543789-dialniciari-sa-chcu-opat-zbavit-mosta-na-sude-vytiahli-fotografie/?utm_source=pravda&utm_medium=box-sidebar-links&utm_campaign=mostread
Timestamp: 2020-04-03 09:55:37+00:00
Document Index: 595544

Matched Legal Cases: ['Súd ', 'súd ', 'súd ', 'súd ', 'súd ', 'súd ']

Diaľničiari sa chcú opäť zbaviť mosta. Na súde vytiahli fotografie - Krajina - Ekonomika - Pravda.sk
Tatiana Michalková, Pravda 27.02.2020 10:00
Most vedie z jednej poľnej cesty na druhú. Autá ním preto chodiť nemôžu. Pre obec predstavuje zbytočnú finančnú záťaž, NDS však tvrdí, že si ho prevziať musí. Autor: Tatiana Michalková
Obec Dolné Naštice si však most od Národnej diaľničnej spoločnosti odmieta prevziať. Tvrdí, že ho nik nepoužíva. Spája totiž dve rozbahnené poľné cesty vedúce ponad rýchlostnú cestu R2. Pre vodičov je podľa vedenia obce úplne zbytočný.
Právna zástupkyňa obce Mária Gbelská nepovažuje fotografie za dostatočný dôkaz. Na záberoch podľa nej nie sú žiadni ľudia, len blato a stopy pneumatík. "Majú tam prístup osoby zo širokého okolia,“ povedala Gbelská. Nejde tak o dôkaz, že most využíva Poľnohospodárske družstvo zo susedných Rybian alebo občania Naštíc, dodala.
Súd nateraz nerozhodol. Ďalšie pojednávanie bude v apríli. Tu sa už očakáva aj rozsudok.
Údržbu má zaplatiť štát
Právnička obce tvrdí, že nie je možné, aby bol majetok – v tomto prípade most – nanútený obci proti jej vôli. V prípade, že súd rozhodne v neprospech obce, upozornila Gbelská, mal by peniaze na jeho údržbu dať štát. „Ročný rozpočet obce Dolné Naštice je 30-tisíc eur a obec by nebola schopná udržiavať most. Musela by preto zamedziť prístup naň, aby sa nepoužíval,“ povedala Gbelská.
Fotografie ako dôkaz užívania neuznal ani sudca Okresného súdu v Bánovciach nad Bebravou. Zo stola zmietol aj žiadosť diaľničiarov, aby im súd odpustil súdne poplatky.
"Sporné je, či sa jednalo o vyvolanú investíciu, aj to, v čí prospech slúži a v čí prospech bola vybudovaná, sporná je tiež platnosť právnych úkonov,“ povedal sudca. Treba podľa neho preskúmať, či bolo potrebné most vôbec postaviť. A tiež to, či bolo treba nahrádzať cestu. Pojednávanie sa skončilo bez rozhodnutia.
Trojročný spor
Spor trvá od roku 2017, keď bolo povolené užívanie mosta. Naštice ešte v decembri súd s diaľničiarmi vyhrali. Tí však prehru s maličkou obcou neprijali. A mosta za 683 294 eur sa chcú stoj čo stoj zbaviť. A tak sa opäť obrátili na súd.
"Podanou žalobou sa domáhame toho, aby súd zaviazal žalovaného k prevzatiu vyvolanej investície, nakoľko most nebol kolaudovaný ako diaľnica, súčasť diaľnice ani rýchlostná cesta. Ide teda o cestu, ktorá by mala byť v správe obce,“ povedala právna zástupkyňa Národnej diaľničnej spoločnosti (NDS). Pričom žalobca – teda diaľničiari – na vlastné náklady vybudoval most, vysporiadal pozemky pod ním a vyzval žalovaného – obec Dolné Naštice – aby si ho prevzala.
Most bol podľa hovorkyne NDS Michaely Michalovej vybudovaný ako vyvolaná investícia pri budovaní rýchlostnej cesty R2 Ruskovce – Pravotice. "NDS bola v rámci výstavby rýchlostnej cesty priamo zo znenia cestného zákona povinná na vlastné náklady vybudovať úpravy dotknutého diela, ktorým bola preložka poľných ciest a mostného objektu,“ povedala.
#súd #NDS #Most
Ešte je možnosť tie poľné cesty pre kvalifikovať...